b"\n_START_ARTICLE_\nSant Mar\xc3\xa7al del Colomer d'Amer\n_START_SECTION_\nDescripci\xc3\xb3\n_START_PARAGRAPH_\nAquesta ermita es troba al centre del ve\xc3\xafnat del Colomer, situat al costat nord-est del cap del municipi, Amer, molt proper a la Font Picant, L'edifici \xc3\xa9s una mica enlairat en relaci\xc3\xb3 amb els que t\xc3\xa9 a tocar, que formen la caseria del Colomer._NEWLINE_L'edifici que podem contemplar avui en dia es troba a\xc3\xafllat sense cap altra edificaci\xc3\xb3 adossada. \xc3\x89s de planta rectangular i consta d'una sola nau amb absis rectangular. La nau est\xc3\xa0 coberta amb una teulada a dues aig\xc3\xbces de vessants a laterals._NEWLINE_La fa\xc3\xa7ana presenta una porta d'arc de mig punt amb unes dovelles de mida min\xc3\xbascula, aix\xc3\xb2 s\xc3\xad, ben treballades i escairades, i a sobre una petita espitllera. El mur \xc3\xa9s acabat amb un campanar d'espadanya, desproporcionant tant pel que fa a l'al\xc3\xa7ada, com a l'amplada. Fa l'efecte de ser molt pesant, i la nau al seu costat es veu molt baixa. El campanar t\xc3\xa9 dos ulls, on es troben les dues campanes, rematat superiorment amb arcs de mig punt, per sobre dels quals, centrada, hi ha una altra obertura de forma rectangular allargada._NEWLINE_En el sector de la cap\xc3\xa7alera on trobar\xc3\xadem l'absis rectangular, s'ha optat per aixecar una construcci\xc3\xb3 molt desafortunada semblant a un b\xc3\xbanquer encabit dins d'un fossat. Es tracta d'una construcci\xc3\xb3 molt estrident que impacta a la vista i que pel seu aspecte clos i tancat sembla anunciar que ens trobem davant d'unes instal\xc2\xb7lacions militars m\xc3\xa9s que no pas davant d'una ermita._NEWLINE_Pel que fa als materials utilitzats, predomina per sobre de tot la pedra, en dues modalitats: les pedres irregulars i els c\xc3\xb2dols de riu sense desbastar i treballar localitzats en el campanar d'espadanya. Mentre que en la resta de l'edifici prima la pedra carejada ben treballada i desbastada. Aix\xc3\xb2 es podria deure al fet que el campanar d'espadanya podria procedir de l'edifici original i que va ser reaprofitat i adjuntat al cos de planta rectangular de factura completament nova, com aix\xc3\xad ho acredita el canvi de tonalitat de les pedres. I \xc3\xa9s que les del campanar presenten un aspecte molt m\xc3\xa9s antic i opac que es deuria a una llarga exposici\xc3\xb3 a la intemp\xc3\xa8rie, mentre que les pedres de la resta de la fa\xc3\xa7ana presenten un aspecte molt novell i juvenil. Aix\xc3\xb2 si, reaprofitat per\xc3\xb2 simult\xc3\xa0niament restaurat, ja que el campanar es trobava en un mal estat de conservaci\xc3\xb3._NEWLINE_Pica beneitera de pedra d'una sola pe\xc3\xa7a encastada al costat de la porta. Sembla ser un element aprofitat d'una esgl\xc3\xa9sia anterior.\n_START_SECTION_\nHist\xc3\xb2ria\n_START_PARAGRAPH_\nEs tracta de l'ermita filial de Santa Maria d'Amer, a la qual d\xc3\xb3na nom el proper mas Colomer._NEWLINE_La f\xc3\xa0brica original \xc3\xa9s del segle XI, corresponent a l'expansi\xc3\xb3 de culte que feren els monjos del monestir d'Amer. Al segle XV va ser reconstru\xc3\xafda despr\xc3\xa9s dels terratr\xc3\xa8mols que assolaren la comarca. Novament es modific\xc3\xa0 durant el segle XVII._NEWLINE_L'any 1939 es devia fer un rep\xc3\xa0s general a l'edifici i bastir-ne l'altar i el retaule, el qual figura escrit aquest any."